
Konkursi väljakuulutamine Narva Paju Kooli direktori vaba ametikoha täitmiseks

1. Asjaolud ja menetluse käik
Narva Paju Kool on üldhariduskool, mille tegutsemise vorm on põhikool, kusjuures põhikoolis toimub õpe kõikides põhikooliklassides. Narva Paju Kool on Narva Linnavalitsuse Kultuuriosakonna hallatav asutus. Narva Paju Kool direktori ametikoht on vaba ja direktori ülesandeid täidab kooli õppealajuhataja.

Üldhariduskooli direktori vaba ametikoha täitmiseks kuulutab kooli pidaja välja avalikku konkurssi. Narva Linnavalitsus kehtestas 13.11.2013. a määruse nr 38 „Konkursi läbiviimise kord üldhariduskooli direktori, koolieelse lasteasutuse juhataja ja huvikooli direktori vaba ametikoha täitmiseks“, millega on kehtestatud ka Narva linna hallatava üldhariduskooli direktori vaba ametikoha täitmiseks korraldatava avaliku konkursi läbiviimise kord.

Konkursiteade konkursi väljakuulutamise kohta avaldatakse Narva linna veebilehel ja vähemalt ühes üleriigilise levikuga perioodilises väljaandes. Konkursiteade tehakse avalikuks vähemalt kaks nädalat enne konkursil osalemise taotluse esitamise tähtaega, et konkursil osalejal oleks alates konkursiteate avaldamise päevast taotluse esitamiseks aega vähemalt kaks nädalat.
2. Õiguslik alus

2.1 Põhikooli- ja gümnaasiumiseaduse § 71 lõike 5 kohaselt kuulutab direktori vaba ametikoha täitmiseks konkursi välja kooli pidaja.
2.2 Narva Linnavolikogu 23.09.2010. a määruse nr 31 „Koolieelse lasteasutuse seaduse § 24² lõikes 3 lasteasutuse pidaja pädevusse ning põhikooli- ja gümnaasiumiseaduses kooli pidaja pädevusse antud ülesannete lahendamise delegeerimine Narva Linnavalitsusele“ § 1 alusel delegeeris Narva Linnavolikogu põhikooli- ja gümnaasiumiseaduse § 71 lõikes 5 kooli pidaja pädevusse antud ülesande lahendamine Narva Linnavalitsusele.
3. Otsus


3.1 Kuulutada välja konkurss Narva Paju Kooli direktori vaba ametikoha täitmiseks.
3.2 Narva Linnavalitsuse Kultuuriosakonnal koostada konkursiteade ja korraldada konkursiteate avaldamine.
4. Rakendussätted
4.1 Korraldus jõustub seadusega  sätestatud korras.

4.2 Korraldust võib vaidlustada Tartu Halduskohtu Jõhvi kohtumajas 30 päeva jooksul korralduse teatavakstegemise päevast arvates.

